บล.ภัทรคาดปีนี้ธปท.คงดอกเบี้ย3%
บล.ภัทรคาดธปท.จะคงอัตราดอกเบี้ยนโยบายที่ 3% ตลอดปี 2555 หลังรัฐขึ้นเงินเดือนข้าราชการและค่าจ้างแรงงานขั้นต่ำ
31 ม.ค. 2555

บล.ภัทรคาดธปท.จะคงอัตราดอกเบี้ยนโยบายที่ 3% ตลอดปี 2555 หลังรัฐขึ้นเงินเดือนข้าราชการและค่าจ้างแรงงานขั้นต่ำ
นายศุภวุฒิ สายเชื้อ กรรมการผู้จัดการสายงานวิจัย บล.ภัทร คาดว่า ธนาคารแห่งประเทศไทยจะคงอัตราดอกเบี้ยนโยบายไว้ที่ 3% คงไม่สามารถที่จะลดลงได้อีก หลังจากที่คณะรัฐมนตรีมีมติปรับเงินเดือนข้าราชการ และ ค่าจ้างขั้นต่ำของแรงงาน ซึ่งจะทำให้ราคาอาหารหลายอย่างปรับเพิ่มขึ้น เช่น ข้าวถุงที่อาจจะปรับขึ้นอีก 5-10% ซึ่งรัฐบาลจะออกมาประกาศประกันราคา นอกจากนี้ ภายใน 6 เดือนแรกจะมีการลงทุนซ่อมแซมโรงงานอุตสาหกรรม ทรัพย์สิน หลังน้ำท่วม จะทำให้เกิดการลงทุนจำนวนมาก ทำให้ธนาคารแห่งประเทศไทยจะไม่ปรับลดดอกเบี้ย
อย่างไรก็ตาม ปัจจัยที่จะทำให้มีการปรับขึ้นอัตราดอกเบี้ยระยะสั้น และ กระทบกับเงินเฟ้อ คือ ราคาน้ำมันต้องมีการปรับเพิ่มขึ้น เพราะประเทศไทยมีการนำเข้าน้ำมันสูงถึง 10% ของจีดีพี หากอิหร่านมีปัญหา ไม่สามารถส่งออกน้ำมันได้ จะทำให้ราคาน้ำมันปรับตัวเพิ่มขึ้น รวมถึง รัฐบาลจะต้องไม่ขาดดุลบัญชีเดินสะพัด หากราคาน้ำมันสูงขึ้น และ ไทยขาดดุลบัญชีเดินสะพัด จะทำให้ธนาคารแห่งประเทศไทยปรับขึ้นอัตราดอกเบี้ยนโยบาย